รัฐบาลไทย-ข่าวทำเนียบรัฐบาล-กรมการขนส่งทางราง ออกประกาศ เรื่อง มาตรการพึงปฏิบัติการจัดการระบบขนส่งทางราง
วันศุกร์ที่ 29 ตุลาคม 2564
กรมการขนส่งทางราง ออกประกาศ เรื่อง มาตรการพึงปฏิบัติการจัดการระบบขนส่งทางราง
ภายใต้ประกาศสถานการณ์ฉุกเฉินทุกเขตท้องที่ทั่วราชอาณาจักร เพื่อควบคุมการแพร่ระบาดของ
เชื้อไวรัสโคโรนา 2019 (COVID-19) ฉบับที่ 13
กรมการขนส่งทางราง ออกประกาศมาตรการพึงปฏิบัติการจัดการระบบขนส่งทางรางภายใต้ประกาศสถานการณ์ฉุกเฉินทุกเขตท้องที่ทั่วราชอาณาจักรเพื่อควบคุมการแพร่ระบาดของเชื้อไวรัสโคโรนา 2019 (COVID-19) ฉบับที่ 13 หลังจากที่นายกรัฐมนตรีได้มีประกาศข้อกําหนดออกตามความในมาตรา 9 แห่งพระราชกําหนดการบริหารราชการในสถานการณ์ฉุกเฉิน พ.ศ 2548 (ฉบับที่ 36) เมื่อวันที่ 21 ตุลาคม พ.ศ. 2564 เกี่ยวกับการฟื้นฟูประเทศด้านเศรษฐกิจและความเป็นอยู่ของประชาชน โดยมีการกําหนดพื้นที่นําร่องด้านการท่องเที่ยว รวมทั้งสิ้น 17 จังหวัด ได้แก่ กรุงเทพมหานคร กระบี่ ชลบุรี (เฉพาะอําเภอบางละมุง เมืองพัทยา อําเภอศรีราชา อําเภอเกาะสีชัง และอําเภอสัตหีบเฉพาะตําบลนาจอมเทียนและตําบลบางเสร่) เชียงใหม่ (เฉพาะอําเภอเมืองเชียงใหม่ อําเภอดอยเต่า อําเภอแม่ริม และอําเภอแม่แตง) ตราด (เฉพาะอําเภอเกาะช้าง) บุรีรัมย์ (เฉพาะอําเภอเมืองบุรีรัมย์) ประจวบคีรีขันธ์ (เฉพาะตําบลหัวหินและตําบลหนองแก) พังงา เพชรบุรี (เฉพาะเทศบาลเมืองชะอํา) ภูเก็ต ระนอง (เฉพาะเกาะพยาม) ระยอง (เฉพาะเกาะเสม็ด) เลย (เฉพาะอําเภอเชียงคาน) สมุทรปราการ (เฉพาะบริเวณพื้นที่ท่าอากาศยานนานาชาติสุวรรณภูมิ) สุราษฎร์ธานี (เฉพาะเกาะสมุย เกาะพงันและเกาะเต่า) หนองคาย (เฉพาะอําเภอเมืองหนองคาย อําเภอสังคม อําเภอศรีเชียงใหม่ และอําเภอท่าบ่อ) และอุดรธานี (เฉพาะอําเภอเมืองอุดรธานี อําเภอบ้านดุง อําเภอกุมภวาปี อําเภอนายูง อําเภอหนองหาน และอําเภอประจักษ์ศิลปาคม) รวมทั้งยกเลิกการห้ามออกนอกเคหสถานในพื้นที่นําร่องดังกล่าว โดยมีผลตั้งแต่เวลา 23.00 นาฬิกา ของวันที่ 31 ตุลาคม พ.ศ. 2564 ควบคู่ไปกับการกําหนดมาตรการป้องกันการแพร่ระบาดของเชื้อไวรัสโคโรนา 2019 (COVID-19) อย่างมีประสิทธิภาพ
กรมการขนส่งทางรางหน่วยงานภาครัฐที่ทําหน้าที่กํากับดูแลระบบขนส่งทางรางจึงออกประกาศมาตรการพึงปฏิบัติการจัดการระบบขนส่งทางราง เพื่อขอความร่วมมือหน่วยงานที่ให้บริการขนส่งทางรางทุกระบบถือปฏิบัติเพิ่มเติมจากฉบับก่อน รายละเอียดดังนี้
1. ให้หน่วยงานที่ให้บริการขนส่งทางรางทุกระบบจัดให้มีช่วงเวลาการบริการ เส้นทางและความถี่การให้บริการระบบรถไฟหรือรถไฟฟ้าภายในเขตพื้นที่ที่กําหนดเป็นพื้นที่นําร่องด้านการท่องเที่ยวทั้ง 17 จังหวัดข้างต้นอย่างเหมาะสม สอดคล้องกับความต้องการเดินทางของประชาชนและนักท่องเที่ยวเพื่อสนับสนุนการฟื้นฟูด้านเศรษฐกิจและการท่องเที่ยวรองรับการเปิดประเทศ
2.ให้มีการตรวจคัดกรองผู้โดยสารที่เป็นนักท่องเที่ยวต่างชาติอย่างเข้มงวด โดยการตรวจเอกสารยืนยันการรับวัคซีนครบตามเกณฑ์ที่ทางราชการกําหนด หรือมีหลักฐานแสดงผลการตรวจโดยวิธี RT-PCR หรือ COVID-19 Antigen Test Self-Test Kits : ATK ยืนยันว่าไม่พบเชื้อโรคโควิด-19 ภายใน 72 ชั่วโมง แบ่งเป็น 2 กรณี ดังนี้
2.1 กรณีได้รับวัคซีนครบตามเกณฑ์ หรือมีผลตรวจโดยวิธี RT-PCR หรือโดยการใช้ชุดตรวจ ATK ไม่พบเชื้อภายใน 72 ชั่วโมง ยังคงต้องมีการตรวจวัดอุณหภูมิร่างกายก่อนเข้าใช้บริการในระบบหากมีอุณหภูมิสูงกว่า ๓๗.๕ องศาเซลเซียส หรือมีอาการเสี่ยงเป็นผู้ติดเชื้อ ขอสงวนสิทธิ์การให้บริการและแนะนําให้ไปพบแพทย์หรือสาธารณสุขท้องที่
2.2 กรณีพบว่าไม่ได้รับวัคซีนครบตามเกณฑ์และไม่มีผลตรวจโดยวิธี RT-PCR หรือ ATK หรือมีอาการเสี่ยงในการติดเชื้อตามที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือกระทรวงสาธารณสุขระบุไว้ ขอสงวนสิทธิ์การให้บริการและให้ติดต่อเจ้าหน้าที่สาธารณสุขท้องที่เพื่อดําเนินการตามมาตรการของกรมควบคุมโรคโดยเคร่งครัดต่อไป
3. กํากับดูแลควบคุมความจุในขบวนรถให้สอดคล้องเพียงพอกับความต้องการเดินทาง ของประชาชน ไม่ให้เกิดความหนาแน่นแออัด หรือบรรทุกผู้โดยสารเกินความจุ อันเสี่ยงต่อการแพร่ระบาดของโรค โดยให้ดําเนินการตามมาตรการควบคุมโรคที่กระทรวงสาธารณสุขกําหนด ควบคู่กับมาตรการบริหารจัดการความหนาแน่นของผู้โดยสาร เช่น มาตรการ Group Release การเพิ่มความถี่การบริการหรือจัดขบวนรถเสริม ในช่วงเร่งด่วน เป็นต้น
4. จัดให้มีจุดบริการจําหน่ายชุดตรวจ ATK ภายในสถานีรถไฟที่เป็นต้นทางหรือใกล้กับด่านชายแดนระหว่างประเทศเพื่ออํานวยความสะดวกแก่ประชาชนหรือนักท่องเที่ยวในการตรวจคัดกรองโรค
5. ให้มีการตรวจคัดกรองโรคด้วยชุดตรวจ ATK ทุก ๗ วัน หรือตามความเหมาะสมแก่พนักงานผู้ให้บริการที่เข้าข่ายเป็นผู้สัมผัสเสี่ยงสูง (High Risk Contact) ตามนิยามที่กระทรวงสาธารณสุขและศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กําหนดไว้ เพื่อป้องกันการแพร่ระบาดของโรค
6. กรณีการให้บริการรถไฟข้ามจังหวัดในพื้นที่ควบคุมสูงสุดและเข้มงวด ขอความร่วมมือให้ การรถไฟแห่งประเทศไทยเข้าประเมินตนเองด้วยแพลตฟอร์ม Thai Stop COVID 2 Plus ได้ที่ shorturl.asia/KrTDB ตามแนวปฏิบัติด้านสาธารณสุข มาตรการปลอดภัยสําหรับองค์กร (COVID Free Setting) สําหรับขนส่งสาธารณะข้ามจังหวัด ในพื้นที่ควบคุมสูงสุดและเข้มงวด ตามที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กําหนด
ทั้งนี้ประกาศดังกล่าวจะมีผลบังคับใช้ตั้งแต่วันที่ 1 พฤศจิกายน 2564 เป็นต้นไป โดยกรมการขนส่งทางรางหวังว่าประกาศดังกล่าวจะเป็นส่วนหนึ่งในการควบคุมสถานการณ์การแพร่ระบาดของเชื้อไวรัส COVID - 19 และสร้างความเชื่อมั่นให้กับผู้ใช้บริการระบบขนส่งทางรางต่อไป